Spesiale komitee gaan Nkandla-verslag ondersoek | Maroela Media
Die wêreld in foto’s – 20 Februarie 2020
Ontkenning van apartheid as misdaad ‘hoogverraad’ – Ramaphosa
Roerende tonele buite vermoorde Tazné se huis
3 nog soek ná aanval op bejaarde egpaar
Spesiale komitee gaan Nkandla-verslag ondersoek
Max Sisulu, speaker van die Nasionale Vergadering (NV), het aangedui dat die parlement die Nkandla-verslag voor die algemene verkiesing op 7 Mei gaan ondersoek.
Sisulu het besluit om ŉ veelparty-parlementêre komitee aan te wys om die Openbare Beskermer (OB), Thuli Madonsela, se bevindinge oor opgraderings by president Jacob Zuma se privaatwoning in Nkandla, KwaZulu-Natal, te ondersoek, het Beeld Dinsdag berig.
Volgens die koerant het Watty Watson, die DA se hoofsweep, en Corné Mulder, hoofsweep van die Vryheidsfront Plus, bevestig dat Sisulu die ad hoc-komitee gaan aanwys.
“Die speaker het my gebel en gesê hy beplan om ’n ad hoc-komitee aan te wys en wil vergader,” het Mulder gesê. “Die speaker het gesê die komitee gaan tot die verkiesing in die oggend, middag en aand moet werk om die ondersoek betyds af te handel. Hy het gesê hy wil dit voor 6 Mei afhandel. Die komitee moet sy verslag voor daardie datum afhandel en daarna moet die NV die verslag oorweeg.”
Volgens parlementêre reëls moet die speaker verskeie politieke partye raadpleeg voor ŉ ad hoc-komitee aangewys kan word.
Sisulu het aan die koerant gesê dat ŉ verklaring uitgereik sal word sodra ŉ besluit oor die komitee geneem is.
Madonsela het haar finale verslag, genaamd “Secure in Comfort”, op 19 Maart vrygestel. Sy het bevind dat Zuma en sy familie ruimskoots voordeel getrek het uit die opgraderings ter waarde van R246 miljoen, wat ŉ swembad, veekraal en amfiteater insluit. Sy het ook bevind dat Zuma die land se Etiekwet vir Uitvoerende Lede oortree het. Madonsela het voorgestel dat Zuma ŉ persentasie van die geld moet terugbetaal.
Zuma het verlede week in reaksie op die verslag gesê hy sal die saak omvattend oorweeg sodra die Spesiale Ondersoekeenheid (SOE) sy ondersoek afgehandel het.
Intussen het die SOE aangedui dat sy ondersoek eers aan die einde van Mei, ná die verkiesing, afgehandel sal wees. – SAPA
Jacob Zuma Max Sisulu Nkandla verkiesing
Dewani land in SA
Dewani vandag in SA